**Dôvodová správa**

1. **Všeobecná časť**

## Návrh na vydanie zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov predkladajú na rokovanie Národnej rady Slovenskej republiky poslankyne Národnej rady Slovenskej republiky Lucia Ďuriš Nicholsonová a Renáta Kaščáková.

## Návrhom sa dopĺňa právna úprava týkajúca sa ustanovenia osobitného príjemcu pre poberateľa dávky sociálneho poistenia, ktorý zo zdravotných dôvodov nemôže prijímať výplatu tejto dávky, a to aj bez súhlasu poberateľa tejto dávky. Za osobitného príjemcu je možné v takomto prípade ustanoviť blízku osobu poberateľa dávky sociálneho poistenia. Sociálna poisťovňa v zmysle návrhu bude povinná ustanoviť osobitného príjemcu len na základe potvrdenia ošetrujúceho lekára najneskôr do 3 dní. Dôvodom návrhu sú opakované a dlhoročné problémy stoviek poberateľov dávok sociálneho poistenia a ich najbližších príbuzných, keď sa väčšinou náhle a nečakane ocitnú v situácii, že nie sú schopní zo zdravotných dôvodov prijať dávku, ktorá sa im vypláca v hotovosti a nemajú zriadený bankový účet, čo je osobitne časté u seniorov, ale aj u ľudí s ťažkým zdravotným postihnutím. V dôsledku tejto skutočnosti však nastávajú v ich živote problémy, nakoľko, ak im nie je vyplatený napr. starobný alebo invalidný dôchodok, ich príbuzní nemajú právnu šancu sa k ich dôchodku dostať a v dôsledku toho nemajú z čoho za nich zaplatiť napr. úhradu spojenú s užívaním ich bytu, za energie a iné poplatky ako telefón, poplatky za lieky a zdravotnícky materiál, poplatky v zdravotníckom zariadení typu LDCH a to dokonca ani prvú úhradu za poskytovanie sociálnej služby v pobytovom zariadení. Títo občania sa v dôsledku neplatenia vyššie uvedených poplatkov dostávajú do rizika platenia pokút a penále alebo aj napr. vypnutia elektrickej energie, neprijatia do pobytového zariadenia. Návrh reaguje aj na situácie, ak by poberateľ dávky sociálneho poistenia nemal žiadnu blízku osobu alebo inú osobu v pomere rodinnom alebo obdobnom, ktorá by dôvodne pociťovala ujmu poberateľa dávky ako svoju vlastnú ujmu, aby bolo možné rovnako v priebehu 3 dní ustanoviť za osobitného príjemcu aj obec, kde má poberateľ dávky trvalý pobyt. Možnosť ustanoviť v týchto situáciách promptne za osobitného príjemcu blízke osoby, za ktoré sa považujú príbuzní v priamom rade, manžel, súrodenci, ale aj iné osoby, ak splnia zákonom ustanovené podmienky (osoby v pomere rodinnom alebo obdobnom a dôvodné pociťovanie ujmy ako vlastnej ujmy) alebo obec značne urýchli a uľahčí riešenie bežných problémov poberateľov dávok a ich príbuzných, ktoré sú však z hľadiska existencie poberateľa dávky sociálneho poistenia veľmi dôležité.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona nebude mať negatívny vplyv na verejné financie, nebude mať negatívny vplyv na podnikateľské prostredie, nebude mať ani negatívny sociálny vplyv ani negatívny vplyv na životné prostredie a informatizáciu spoločnosti.

1. **Osobitná časť**

**K čl. I**

Dopĺňa sa ustanovenie týkajúce sa poukazovania dávok. Podľa doterajšej právnej úpravy môže Sociálna poisťovňa ustanoviť osobitného príjemcu s jeho súhlasom a so súhlasom poberateľa dávky alebo zákonného zástupcu vtedy, ak poberateľ dávky alebo zákonný zástupca zo zdravotných dôvodov nemôže výplatu dávky prijímať.Ustanovenie sa návrhom dopĺňa o možnosť ustanoviť za osobitného príjemcu aj blízku osobu poberateľa dávky sociálneho poistenia, resp. obec, bez súhlasu poberateľa dávky, ak mu jeho zdravotný stav neumožňuje vyjadriť súhlas.

**K čl. II**

Navrhuje sa nadobudnutie účinnosti na 1. júna 2018.